  Майя Бывальцева Ижкарысь мер интыосын видеоэскеронъя 28 пала камераос уг ужало. Удмуртилэн тӧроез дорын аппарат кенешонын со сярысь вераз элькунысь кунпуш ужъёсъя министр Александр Первухин. Солэн кылъёсызъя, трос калык люкаськоно интыосын видеоэскерон сӧзнэтлэн ужамезлы бадӟымгес саклык висъяно. Одӥг камера но уг ужа карысь тыметлэн ярдураз но. Кунпуш ужъёсъя министерстволэн ивортэмезъя, «Кышкыттэмлыко кар» сӧзнэтысь 83 камера пӧлысь ялан ужа 55-ез гинэ. Ассэ сӧзнэтэз карлы сётӥзы 2012-тӥ арын. Сыӵегес ик югдур сюресъёс вылын но. Та дыре Ижкарысь 12 сюрес вожъёсын 29 видеокамера уг ужа. «Кышкыттэмлыко кар» программа Ижкарын ужаны кутскиз 2011-тӥ арысен. Видеоэскерон камераос кылдӥзы Шор площадьын, Иж тыметлэн ярдураз, оружейникъёслэн скверазы, Гужем паркын но мукет мер интыосын. Карысь сюрес вожъёсы 70 пала камераос но фотопуктонъя «Арена» огъетъёс пуктэмын. Отысь вань ивортон МВД-лэн но ГИБДД-лэн дежурной частьёсазы вуэ. Тегъёс: Мерлык Ижкар МВД АлександрПервухин Удмуртия кышкыттэмлык  